ટ્રમ્પના ચૂંટણી પ્રચાર માટે તમામ રીતે સક્રિય રહેલા જેરેડ સસરાએ રાષ્ટ્રપતિ પદ સંભાળ્યું એવા તરત મેદાનમાં આવી ગયેલા. મૂળે ‘ન્યૂયૉર્ક ઓબ્ઝર્વર’ નામક અઠવાડિક છાપાંમાંથી પરિવર્તિત થયેલી ‘ઓબ્ઝર્વર’ નામની ન્યૂઝ/મીડિયા વેબસાઇટના માલિક જેરેડ અનેકો હાઇપ્રોફાઇલ તેમ જ સિક્રેટ મિટિંગનો અનુભવ મેળવી ચૂકેલા હતા. જેરેડ મિડલ-ઇસ્ટમાંથી કટ્ટર ઇસ્લામવાદનો સફાયો કરવા કૃતનિશ્ચયી હતા અને અમેરિકન પ્રેસિડન્ટના સિનિયર સલાહકાર તરીકે એમના હાથમાં એ વિસ્તારની કૂટનીતિ નક્કી કરવાની જવાબદારી આવી. અગાઉની ઓબામા સરકાર કરતાં ઘણે અંશે વિપરીત અભિગમ અપનાવતાં એમણે વ્હાઇટ હાઉસમાં જાહેર કર્યું કે સાઉદી અરેબિયા વગર આપણે ગલ્ફમાં સફળ ના થઈ શકીએ.